შინდლერიშ ერკებული

შინდლერიშ ერკებული () —  1993 წანას გინოღალირი ეპიკური ამერიკული დრამა,  ნამჷშ რეჟისორი რე სტივენ სპილბერგი, სცენარიშ ავტორი სტივენ ზეილიანი. ფილმი გერსხჷ ავსტრალიარი ჭარუშ, თომას კენილიშ რომანს ჯოხოთ „შინდლერიშ კიდობანი“. ფილმის ეხანტილი რე გოჭყაფათ გერმანალი ბიზნესმენიშ, ოსკარ შინდლერიშ რინა, ნამუსჷთ მახუჯინჷ დო ვითოშშე უმოს ურია თხოზინელს, ნამუეფიშ უმენტაშობას პოლონეთის დოხორელი ებრაელეფი ოკათუდესჷნ, გჷნუტუ რინა დო ირსხჷ ჰოლოკოსტიშე თით, ნამჷ-და თინეფი დასაქვარჷ მუში საწარმოს.

ფილმის, შინდლერს ასახიერენს არტისტი ლიამ ნისონი, შუცშტაფელიშ („სს“) ოფიცერს, ამონ გეთის — რეიფ ფაინზი, იცჰაკ შტერნიშ როლს არსულენს ბენ კინგსლი.

იდეაქ ფილმიშ გინოღალაშ გეშა გორჩქინდჷ დიო ხოლო 1963 წანას. ართ-ართი გინოსქილადირ ურიაქ, პოლდეკ პრეფერბერგიქ ღანკო დისახჷ ჯარალუაშო უჩინებაფუდუკო შინდლერიშ გეშა. გვალო თიქ გინირთჷ უკული ავსტრალიარი ჭარუშ, თომას კენილიშ არზებაშ წყუ უჭარუდუკო ბუკერიშ პრემიაშ გომორძგვილი წინგი ჯოხოთ „შინდლერიშ კიდობანი“, ნამჷქჷთ უკული ფილმის გიადჷ ოსხირო.

მუჟამჷსჷთ სპილბერგის ხემანჯღვერქ სიდნი შეინბერგიქ წინგიშ ჯოხოთ „შინდლერიშ კიდობანიშ“ გინაჯინალი მეუჯღონჷნ, რეჟისორი ათე ამბექ დაინტერესჷ. ათეშენ Universal Studios-ქ იჸიდჷ წინგიწკჷმა მერცხუაფილი ოავტორე ნება. მორო სპილბერგი ვარდჷ დარწუმებულიმ ნამდა მუს შეიალებედუო დო ვარი ათე ნაწარმოებიშ ეკრანიზაცია. მაართა ეტაპის თიქ მუსხირენ რეჟისორწკჷმა ცადჷ მორაგადაფა თინეფს გეუჭოფდესკო ნაწარმებიშ ეკრანიზაცია, მორო საბოლათ იშენ გინოჭყვიდჷ მუს გინუღალუდკონ.

ჯინჯიერი გინაღალარი აკანი რდჷ პოლონეთის, კრაკოვს, 72 დღაშე უმოსი ხანით. სპილბერგიქ გინოჭყვიდჷ ფილმი გინუღალუდკო უჩა-ჩე ფერეფს, მუთით თიქ თი ეპოქაშ ბორჯულ სურათის მიახოლჷ დო დოკუმენტური კადრეფიცალა ეფექტი ქიმინჷ.

ფილმიშ პრემიერქ იყუ 1993 წანაშ 30 გერგობათუთას ვაშინგტონს, დუდიშული გიმოჩამაშა გიტინჷ 1993 წანაშ 15 ქირსეთუთას აკოართაფილ შტატეფს. კინოგაქირაფას, ფილმიქ მოსოფელიშ მასშტაბით გიმიმუშუ 321.2 მილიონი დოლარი, მუჟამსჷთ თიში ბიუჯეტი აკადგინანდჷ 22 მილიონს. თიქ მიპალუ 7 ოსკარი (12 ნომინაციაშე). ხოლო, მეღებული აფჷ მიარე ჯილდო (თინეფ შქას შკვითი ჯილდო ბრიტანული აკადემიაშ ფილმეფიშ დოჯილდაფას დო სუმი — ორქოშ გლობუსის). 2004 წანას კონგრესიშ ბიბლიოთეკაქ „შინდლერიშ ერკებული“ დარეგისტრირჷ ფილმეფიშ ერუანულ რეესტრის.

ფილმის მეღებული აფჷ შკვითი ოსკარი (თინეფ შქას საუჯგუშო ფილმიშო) 1993 წანას. ფილმიშ სლოგანი რე: „თინა მით ართ შურს გინასქილიდუანსჷნ, გინასქილიდუანს მოსოფელს“.

 სიუჟეტი 

ფილმის მოთხობელი რე კათოლიკე გერმანალი ბიზნესმენიშ, ნაცისტური პარტიაშ მაკათურიშ, ოსკარ შინდლერიშ ისტორია, ნამჷქჷთ ვითოშიშე უმოსი პოლონარი ურია გინასქილიდუ ჰოლოკოსტიშ ბორჯის. ერკებულს ითოლწონებჷ 1100 ურია, ნამჷეფით შინდლერქ დექირუ მუში ფაბრიკაშო, თიშენ ნამდა თინეფი ოკონცენტრაციე ბანაკიშ ჯღონაშე გინუსქილუაფუდუკონ.

 ჯილდოეფი 
ოსკარი
 საუჯგუშო ფილმი
 საუჯგუშო რეჟისორი: სტივენ სპილბერგი
 საუჯგუშო ადაპტირებული სცენარი: სტივენ ზეილიანი
 საუჯგუშო ოპერატორი: იანუშ კამინსკი
 საუჯგუშო ხანტურული გაფორმება: ალან სტარსკი, ევა ბრაუნი
 საუჯგუშო მონტაჟი: მაიკლ კანი
 საუჯგუშო ორიგინალური მუსიკა: ჯონ უილიამსი

BAFTA
 საუჯგუშო ფილმი
 საუჯგუშო რეჟისორი: სტივენ სპილბერგი
 საუკეთესო ადაპტირებული სცენარი: სტივენ ზეილიანი
 საუჯგუშო ოპერატორი: იანუშ კამინსკი
 საუჯგუშო არტისტი კოჩი მაჟირახარისხამი როლს: რეიფ ფაინზი
 საუჯგუშო მონტაჟი: მაიკლ კანი
 საუჯგუშო მუსიკა: ჯონ უილიამსი

ორქოშ გლობუსი
 საუჯგუშო დრამა
 საუჯგუშო რეჟისორი: სტივენ სპილბერგი
 საუჯგუშო სცენარი: სტივენ ზეილიანი

 რესურსეფი ინტერნეტის 





 სქოლიო 

კატეგორია:სტივენ სპილბერგიშ ფილმეფი
კატეგორია:ამერიკული ფილმეფი
კატეგორია:1993 წანაში ფილმეფი
კატეგორია:ინგლისურნინამი ფილმეფი
კატეგორია:ფერო ფილმეფი
კატეგორია:ბიოგრაფიეფშა გერსხუაფილი ფილმეფი
კატეგორია:ფილმეფი ჰოლოკოსტიშ გეშა